Den 51-årige sygeplejerske Lene Revsbech fra Dalbyover ved Randers håber ikke, at den kandidat, hun har sat sit kryds ved i dag, kommer i Folketinget.

- Det er lidt ligesom at sætte sit kryds ved djævlen, siger hun om kandidaten fra Stram Kurs.

- Jeg er absolut ikke enig i den politik, vedkommende fører. Det er så inhumant og udemokratisk.

Alligevel er det der, hun har sat sit kryds.

Lene Revsbech har nemlig byttet sin stemme med en vælger fra København, da hendes egen foretrukne kandidat ikke stiller op i hendes kreds.

Hun håber på, at hendes københavnske byttepartner til gengæld vil holde sin del af aftalen og sætte et kryds ved den løsgængerkandidat fra partiet JFK21, som Lene Revsbech støtter.

- Jeg kan godt mærke, jeg har en lidt dårlig mavefornemmelse, men jeg var nødt til at gøre noget, siger hun.

Det er et kuriøst spil blandt nogle meget interesserede, som kan ende med at blive snydt ikke bare én, men to gange Kasper Møller Hansen, valgforsker

Byttehandel på Facebook

Lene Revsbech har fundet en bekendt, som hun har indgået byttehandlen med for at fremme kandidaten fra JFK21, som blandt sine mærkesager har grundlæggende ændringer af pengesystemet og en høj grad af decentralisering.

Men oprindeligt faldt hun over muligheden for at bytte stemmer i en gruppe på Facebook, hvor flere brugere har tilbudt at stille deres kryds til rådighed til gengæld for et kryds i en anden valgkreds.

Grundlæggeren af Facebook-gruppen er den studerende Marie Nielsen fra Fyn, der ser det som en begrænsning af demokratiet, at ens valgmuligheder er afgrænset af bopæl.

Hun ville selv gerne stemme på Anders Stjernholm (Å) fra Alternativet, der stiller op i Københavns Omegns Storkreds, og hun har derfor også byttet sin stemme.

- Jeg vil bare gerne have den i Folketinget, som repræsenterer mine holdninger allerbedst, siger hun.

Marie Nielsen medgiver, at stemmebytningen er et forsøg på at pille ved demokratiet.